**NÁRODNÁ RADA SLOVENSKEJ REPUBLIKY**

IX. volebné obdobie

**N á v r h**

poslancov Národnej rady Slovenskej republiky Anny ZÁBORSKEJ a Richarda VAŠEČKU

n a p r i j a t i e

**uznesenia Národnej rady Slovenskej republiky k odmietnutiu financovania tzv. „potratovej turistiky“ a k podpore suverenity členských štátov v otázkach ochrany života** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
|  |  |  |
| Anna Z á b o r s k á v. r.  Richard V a š e č k a v. r. |  | 1. Návrh uznesenia Národnej rady Slovenskej republiky  2. Odôvodnenie |
|  |  |

Bratislava máj 2025

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2025,

**k odmietnutiu financovania tzv. „potratovej turistiky“**

**a k podpore suverenity členských štátov v otázkach ochrany života**

Národná rada Slovenskej republiky:

1. *Vyjadruje* znepokojenie nad registráciou európskej občianskej iniciatívy „My voice, my choice: For Safe And Accessible Abortion“ podľa Vykonávacieho rozhodnutia Komisie (EÚ) 2024/1158, ktorá žiada financovanie prístupu k interrupciám v rámci Európskej únie, čo môže viesť k tzv. „potratovej turistike“.

2. *Pripomína*, že podľa článku 6 Zmluvy o fungovaní Európskej únie je zdravotná politika, vrátane regulácie interrupcií, v kompetencii členských štátov, a že akékoľvek snahy o harmonizáciu v tejto oblasti zo strany EÚ sú neprípustné.

3. *Vyzýva* Európsku komisiu, aby rešpektovala kompetencie členských štátov v oblasti ochrany života a aby sa zdržala akýchkoľvek krokov, ktoré by mohli viesť k harmonizácii legislatívy v tejto citlivej oblasti.

4. *Odmieta* akékoľvek iniciatívy, ktoré by mohli viesť k financovaniu interrupcií z rozpočtu EÚ, vrátane podpory cezhraničného prístupu k interrupciám, čo by mohlo narušiť legislatívnu suverenitu členských štátov.

5. *Žiada* vládu Slovenskej republiky, aby na úrovni Rady Európskej únie aktívne obhajovala právo členských štátov na samostatné rozhodovanie v otázkach ochrany života a aby odmietla akékoľvek návrhy na financovanie interrupcií z prostriedkov EÚ.

6. *Vyzýva* poslancov Európskeho parlamentu zo Slovenskej republiky, aby sa postavili proti iniciatívam smerujúcim k financovaniu interrupcií z rozpočtu EÚ a aby podporovali zachovanie legislatívnej suverenity členských štátov v oblasti ochrany života.

**DÔVODOVÁ SPRÁVA**

V marci 2024 Európska komisia rozhodnutím č. 2024/1158 zaregistrovala európsku občiansku iniciatívu s názvom „My voice, my choice: For Safe And Accessible Abortion“. Táto iniciatíva žiada, aby Európska únia podporovala tzv. „právo na bezpečný a legálny potrat“ a zabezpečila jeho prístupnosť aj formou financovania — vrátane preplácania interrupcií osobám, ktoré cestujú do iného členského štátu, kde je interrupcia legálna.

Tento krok vyvolal oprávnené otázky o právnom rámci a kompetenciách EÚ v oblasti zdravotnej politiky a eticky citlivých tém. Podľa Zmluvy o fungovaní Európskej únie (článok 6 a 168) má EÚ v oblasti zdravotníctva len podpornú právomoc, a členské štáty si ponechávajú plnú zodpovednosť za organizáciu a poskytovanie zdravotnej starostlivosti vrátane legislatívnej úpravy interrupcií.

Dôvodová správa k tomuto návrhu uznesenia preto vychádza z potreby jasného a zásadového postoja Slovenskej republiky v tejto oblasti. Cieľom je odmietnuť akékoľvek snahy o financovanie interrupcií z rozpočtu EÚ (tzv. potratová turistika) a zároveň zdôrazniť právo členských štátov zachovať si vlastné legislatívne pravidlá týkajúce sa ochrany života.